CELEX: 52014XG0606(01)
Language: bg
Date: 2014-06-06
Title: Заключения на Съвета относно реформата на управлението на митническия съюз на ЕС

6.6.2014   
            
            
               BG
            
            
               Официален вестник на Европейския съюз
            
            
               C 171/1
            
         ЗАКЛЮЧЕНИЯ НА СЪВЕТА ОТНОСНО РЕФОРМАТА НА УПРАВЛЕНИЕТО НА МИТНИЧЕСКИЯ СЪЮЗ НА ЕС
   2014/C 171/01
   СЪВЕТЪТ НА ЕВРОПЕЙСКИЯ СЪЮЗ,
   КАТО ПРИПОМНЯ:
   
               —
            
            
               ангажираността и приноса на европейските митници за изпълнение на целите на Европейския съюз, посочени в член 2 от ДЕС;
            
         
               —
            
            
               че митническият съюз на ЕС е един от най–успешните примери за европейска интеграция и европейска политика;
            
         
               —
            
            
               че докато митническият съюз на ЕС се подкрепя от солидна правна рамка и попада в рамките на изключителната компетентност на Съюза, отговорността за прилагане на митническото законодателство, заедно със сътрудничеството за тази цел, е главно на държавите членки;
            
         
               —
            
            
               Съобщението на Европейската комисия за състоянието на митническия съюз от 21 декември 2012 г. (1), в което Европейският парламент и Съветът се приканват да започнат диалог със заинтересованите страни за определяне на приоритетите и за реформиране на управлението на митническия съюз на ЕС;
            
         
               —
            
            
               Заключенията на Съвета относно постигнатия напредък в прилагането на стратегията за развитие на митническия съюз от 10 декември 2012 г. (2), в които беше обърнато внимание, наред с другото, на необходимостта от подобряване на вътрешното управление на митническия съюз на ЕС и сътрудничеството с други агенции и частния сектор, както и на поставянето на акцент върху условията и ресурсите за възможно най-добро обслужване на операторите;
            
         
               —
            
            
               доклада на работната група на високо равнище на генералните директори, в който са разгледани предизвикателствата и предложенията, изложени в съобщението на Комисията за състоянието на митническия съюз на ЕС;
            
         
               —
            
            
               ангажимента на Европейската комисия до 2014 г. да представи подробен проект за управлението на митническия съюз на ЕС;
            
         
               —
            
            
               че общите цели на управлението са да се подобри ефективността на функционирането на митническия съюз на ЕС и това да се извърши по икономически най-рентабилния начин при пестеливо използване на ресурсите както на равнището на ЕС, така и на равнището на държавите членки;
            
         КАТО ОТБЕЛЯЗВА:
   
               —
            
            
               че що се отнася до обема на дейността, въвеждането на информационни технологии, политиките и законодателството, митническият съюз на ЕС отбеляза значително развитие;
            
         
               —
            
            
               че заключенията в рамките на „самооценката“ на митническите администрации от 2010 г. сочат необходимостта от модернизиране и подобряване на управлението по отношение на реализирането на митническия съюз на ЕС;
            
         
               —
            
            
               констатациите в проучването на Комисията относно оценката на митническия съюз на ЕС;
            
         
               —
            
            
               че необходимостта от бърза реакция на променящите се потребности на политиката, исканията на заинтересованите страни и изменящата се глобална бизнес среда налага висококачествени услуги във всички области на действие на митническия съюз на ЕС, както и измерване на резултатите;
            
         
               —
            
            
               значението на тясното взаимодействие с икономическите оператори и търговската общност като средство за подкрепа и улесняване на законната търговия, както и за разработване на ефективни стратегии при надлежно отчитане на съответните бизнес модели;
            
         
               —
            
            
               Декларацията от Атина, съгласувана от ръководителите на митническите администрации на държавите — членки на ЕС, и ГД „Данъчно облагане и митнически съюз“ на Комисията на 21 март 2014 г., в която се отбелязва силната подкрепа за заключенията на работната група на високо равнище на генералните директори относно реформата на управлението, както и, по-специално, че 28-те държави членки единодушно са одобрили приложения мандат на Групата за митническа политика;
            
         КАТО ОТЧИТА:
   
               —
            
            
               че мерките за подобряване на функционирането на митническия съюз на ЕС — предвид факта, че той по принцип функционира добре — следва да са с постъпателен характер и на първо време да се основават на съществуващите структури и процедури и да отчитат надлежно бъдещите предизвикателства пред управлението на митниците;
            
         
               —
            
            
               ролята на митниците като водещ орган, който отговаря за надзора на международната търговия, както и ролята им за улесняване на търговията, за защита на финансовите интереси и на обществото;
            
         
               —
            
            
               че ролята на митниците нарасна значително през последните години с включването на все по-голям брой задачи в области, различни от събирането на приходи и борбата с контрабандата, както и че е важно този принос да бъде правилно разбран и подкрепен на политическо равнище, включително в рамките на Съвета на министрите и от обществеността като цяло;
            
         
               —
            
            
               значението на един по-интегриран подход към разработването на политиките във всички свързани с митниците области като ключов приоритет с оглед на един по-добре функциониращ митнически съюз;
            
         
               —
            
            
               финансовите и ресурсните ограничения за държавите членки при прилагането на нови политики и разработването на ИТ системи;
            
         ПРИКАНВА КОМИСИЯТА И ДЪРЖАВИТЕ ЧЛЕНКИ
   
               —
            
            
               да осигурят еквивалентност на последиците от прилагането на митническото законодателство и да подобрят измерването на резултатите, като определят съответните области и разработят подходящи основни показатели за изпълнението;
            
         
               —
            
            
               да установят ефективно и икономически изгодно по-тясно сътрудничество и по-възможност да предприемат общи действия между държавите членки и между държавите членки и Комисията. В този контекст обменът на добри практики следва да бъде допълнен от разглеждането на конкретни области, в които по-тясното сътрудничество и общите действия ще донесат осезаеми ползи за държавите членки и за ЕС като цяло, включително обединяване на ресурсите при изпълнение на митническите процедури. Общи действия могат да бъдат предприети от държави членки, които желаят да установят по-задълбочено сътрудничество, при подходящо участие от страна на Комисията, и следва да имат ясно определен обхват, да се основават на солидни бизнес основания, на подходящи правни инструменти и компетентности и да водят до повишаване на конкурентоспособността на ЕС;
            
         
               —
            
            
               да разработят дългосрочна и съгласувана стратегия по отношение на съвместно управляваните и използвани ИТ системи във всички свързани с митниците области, като се вземат предвид ограничените ресурси и финансовите последици;
            
         
               —
            
            
               да вземат подходящи мерки за повишаване на взаимодействието и координацията между митническите органи и другите агенции, които действат в сферата на улесняването на търговията и безопасността и сигурността на международната верига на доставки;
            
         
               —
            
            
               да положат необходимите усилия за постигане на по-интегриран подход към разработването на политиките във всички свързани с митниците области на равнище ЕС и държави членки;
            
         
               —
            
            
               да осигурят силно и систематично взаимодействие между митническите органи и търговската общност на равнище ЕС и държави членки с цел изготвяне на решения, които да са съвместими с търговските и митническите бизнес модели и с международните стандарти;
            
         ПРИКАНВА КОМИСИЯТА
   
               —
            
            
               в тясно сътрудничество с държавите членки да преразгледа и рационализира органите и експертните групи, участващи в реализирането на митническия съюз на ЕС на равнището на Съюза;
            
         
               —
            
            
               да одобри приложения мандат на Групата за митническа политика;
            
         ПРИКАНВА ГРУПАТА ЗА МИТНИЧЕСКА ПОЛИТИКА
   
               —
            
            
               да изпълни незабавно приложения мандат на Групата за митническа политика;
            
         ПРИКАНВА ДЪРЖАВИТЕ ЧЛЕНКИ И БЪДЕЩИТЕ ПРЕДСЕДАТЕЛСТВА
   
               —
            
            
               да проучат и оценят вариантите за по-стратегическо използване на работните групи, имащи отношение към въпроса за митниците, и тяхното най-подходящо място в рамките на структурата на Съвета, включително механизма за докладване, и при необходимост да представят на Съвета съответно предложение;
            
         
               —
            
            
               да предприемат подходящи инициативи в рамките на Съвета за повишаване на ролята на митниците на политическо равнище.
            
         
      (1)  COM(2012) 791.
   
      (2)  ОВ C 80, 19.3.2013 г., стр. 11.
   
      ПРИЛОЖЕНИЕ I
      Група за митническа политика (ГМП)
      Мандат
      
         Членство
      
      В Групата за митническа политика участват генералните директори, отговарящи за митниците във всяка от държавите — членки на Европейския съюз, и Европейската комисия. ГМП се председателства от Европейската комисия.
      
         Роля
      
      Ролята на ГМП е
      
                  —
               
               
                  да предоставя стратегически съвети на Европейската комисия по въпроси на митническата политика и относно начините за подобряване на функционирането на митническия съюз на ЕС;
               
            
                  —
               
               
                  да осигурява колективно ръководство за целите на ефективното и ефикасно функциониране на митническия съюз на ЕС, в т.ч. ръководство по отношение на оперативните въпроси, свързани с изпълнението на политиката;
               
            
                  —
               
               
                  да обменя добри практики и информация за възникващите рискове и предизвикателствата пред спазването на разпоредбите;
               
            
                  —
               
               
                  да осигурява стратегически надзор, ръководство и насоки за работата на различните комитети и групи по линия на програмата „Митници 2020“, включително преодоляване на различия в становищата, които могат да възникнат в рамките на дейността на други комитети или групи, направляване на работата на тези комитети и групи и консултиране на Комисията относно необходимостта от създаване или закриване на комитети или групи въз основа на оценка на качеството на тяхната работа;
               
            
                  —
               
               
                  да предостави форум за стратегическо обсъждане на ранен етап, inter alia, на следните въпроси:
                  
                              —
                           
                           
                              очертаващи се или планирани предложени нови инициативи в областта на митническата политика или планирано законодателство, които ще променят или ще окажат влияние върху действащата митническа политика или ще засегнат оперативните процедури;
                           
                        
                              —
                           
                           
                              произтичащи от новото законодателство въпроси, свързани с оперативното прилагане на политиката;
                           
                        
                              —
                           
                           
                              въпроси, които оказват влияние върху организацията, управлението на човешките ресурси, в т.ч. програмите за обучение и образование, бюджета или капацитета на държавите членки;
                           
                        
                              —
                           
                           
                              избор, начало и оценка на дейностите за наблюдение и на резултатите от тях;
                           
                        
                              —
                           
                           
                              всички други въпроси, които могат да бъдат договорени между членовете на ГМП и които имат стратегически характер и попадат в обхвата на ролята на ГМП.
                           
                        
            В контекста на съгласуваната роля на ГМП Европейската комисия своевременно ще иска становището на държавите членки по съответните въпроси.
      
         Заседания
      
      Заседанията на ГМП ще се провеждат най-малко три пъти годишно или по-често, ако това е необходимо. Европейската комисия ще изготвя дневния ред за заседанията, като се консултира са държавите членки и взема предвид ролята на ГМП.
      
         Дневен ред и процедурни правила
      
      Дневният ред за заседанията на ГМП ще се състои от точки „А“ и точки „Б“. Точки „А“ от дневния ред са само за информация и ще се съдържат единствено в документ, разпространяван преди заседанието сред членовете на ГМП. Точки „А“ от дневния ред не са обект на презентации или обсъждания на заседанието, освен ако държава членка или Европейската комисия даде най-малко едноседмично предизвестие преди датата на заседанието, че въпросът трябва да бъде обсъден, и посочи ясно неговото естество и обхват. Точки „Б“ от дневния ред подлежат на обсъждане и вземане на решение.
      Искане на държава членка даден въпрос да бъде включен в дневния ред като точка „Б“ ще бъде изпълнено и въпросът ще бъде включен в дневния ред на следващото заседание на ГМП, освен когато този въпрос не попада ясно в компетентностите на ГМП.
      Искане от най-малко 25 % от членовете на ГПМ за доклад от Европейската комисия по конкретен въпрос или тема, имащи отношение към ролята на ГМП, ще бъде изпълнено от Европейската комисия в сроковете, които трябва да бъдат обсъдени с ГМП, освен при изключителни обстоятелства, договорени от ГМП.
   
   
      ПРИЛОЖЕНИЕ II
      
         Декларация от Атина относно реформата на управлението на митническия съюз на ЕС
         Семинар на високо равнище относно реформата на управлението на митническия съюз на ЕС
         РЪКОВОДИТЕЛИТЕ НА МИТНИЧЕСКИТЕ АДМИНИСТРАЦИИ НА ДЪРЖАВИТЕ — ЧЛЕНКИ НА ЕС, И ГД „ДАНЪЧНО ОБЛАГАНЕ И МИТНИЧЕСКИ СЪЮЗ“ НА ЕВРОПЕЙСКАТА КОМИСИЯ НА СРЕЩАТА СИ ОТ 20—21 МАРТ 2014 Г. В АТИНА
         КАТО ПРИПОМНЯТ
         ангажираността и приноса на европейските митници за изпълнение на целите на Европейския съюз, посочени в член 2 от ДЕС;
         Съобщението на Европейската комисия за състоянието на митническия съюз от 21 декември 2012 г. (COM(2012)791), в което Европейският парламент и Съветът се приканват да започнат диалог със заинтересованите страни за определяне на приоритетите и за реформиране на управлението на митническия съюз на ЕС;
         Заключенията на Съвета относно развитието на митническия съюз на ЕС от 19 март 2013 г., в които беше обърнато внимание на необходимостта от подобряване на вътрешното управление на митническия съюз на ЕС и сътрудничеството с други агенции и частния сектор, както и на поставянето на акцент върху условията и ресурсите за възможно най-добро обслужване на операторите;
         че митническият съюз на ЕС е един от най–успешните примери за европейска интеграция и европейска политика;
         че докато митническият съюз на ЕС се подкрепя от солидна правна рамка и попада в рамките на изключителната компетентност на Съюза, отговорността за прилагане на митническото законодателство, заедно със сътрудничеството за тази цел, е главно на държавите членки;
         предишните декларации на ръководителите на националните митнически администрации, целящи провеждането на дебат за възможните нови начини на сътрудничество между държавите членки и между тях и Комисията за реформиране на управлението на митническия съюз на ЕС (например в Прага, Рюка);
         доклада на работната група на високо равнище на генералните директори, в който са разгледани предизвикателствата и предложенията, изложени в съобщението на Комисията за състоянието на митническия съюз;
         ангажимента на Европейската комисия до 2014 г. да представи подробен проект за управлението на митническия съюз на ЕС;
         че общите цели на управлението са да се подобри ефективността на функционирането на митническия съюз на ЕС и това да се извърши по икономически най-рентабилния начин при пестеливо използване на ресурсите както на равнището на ЕС, така и на равнището на държавите членки;
         значението на тясното взаимодействие с икономическите оператори и търговската общност като средство за подкрепа и улесняване на законната търговия, както и за разработване на ефективни стратегии при надлежно отчитане на съответните бизнес модели;
         КАТО ОТБЕЛЯЗВАТ
         че що се отнася до обема на дейността, въвеждането на информационни технологии, политиките и законодателството, митническият съюз на ЕС отбеляза значително развитие;
         че заключенията в рамките на „самооценката“ на митническите администрации от 2010 г. сочат необходимостта от модернизиране и подобряване на управлението по отношение на прилагането на митническия съюз на ЕС;
         констатациите в проучването относно оценката на митническия съюз на ЕС;
         че необходимостта от бърза реакция на фона на променящите се потребности на политиката, исканията на заинтересованите страни и изменящата се глобална бизнес среда налагат да продължи предоставянето на висококачествени услуги във всички области на действие на митническия съюз на ЕС, както и да се измерват резултатите;
         силната подкрепа за заключенията на работната група на високо равнище на генералните директори и, по-специално, че 28-те държави членки единодушно одобриха приложения мандат на Групата за митническа политика;
         ПРЕДВИД ПОСОЧЕНОТО ПО-ГОРЕ, ПО ОТНОШЕНИЕ НА РЕФОРМАТА НА УПРАВЛЕНИЕТО НА МИТНИЧЕСКИЯ СЪЮЗ НА ЕС СЕ ДОГОВАРЯТ ЗА СЛЕДНОТО:
         че мерките за подобряване на функционирането на митническия съюз на ЕС — предвид факта, че той по принцип функционира добре — следва да са с постъпателен характер и на първо време да се основават на съществуващите структури и процедури;
         На тази основа специално внимание следва да бъде обърнато на следното:
         
            Гарантиране на еквивалентност на последиците от прилагането на митническото законодателство
         
         Еднообразното законодателство и хармонизираното прилагане са от изключително значение за ефективното функциониране на митническия съюз на ЕС, като е важно да се постигат еквивалентни резултати и във връзка с това да се подобри тяхното измерване чрез определяне на съответните области и разработване на подходящи основни показатели за изпълнение.
         
            Установяване на по-тясно сътрудничество и общи действия
         
         Несъмнено съществува потенциал за по-тясно сътрудничество между държавите членки. За подобряване на ефективността по икономически рентабилен начин е необходимо държавите членки и Комисията да разгледат конкретните области, в които сътрудничеството и общите действия ще донесат ползи за държавите членки и за ЕС като цяло. Обменът на добри практики следва да бъде допълнен от разглеждането и организирането на общи действия, по-специално в следните области: обучение на митнически служители; опростени процедури и ОИО; управление на риска и управление на кризи; съгласувани процедури за предоставяне на отговор, например обвързваща тарифна информация и информация за произход; съгласувани практики за оценка; оперативна съвместимост на ИТ системите при използване на хибриден подход.
         При подходящо участие от страна на Комисията може да е необходимо държави членки, които желаят да установят по-задълбочено сътрудничество, да предприемат общи действия въз основа на съответни бизнес основания, включително обединяване на ресурсите при изпълнение на митническите процедури, което ще доведе до съществени икономии на равнище държави членки и ЕС.
         
            Създаване на дългосрочна визия и стратегия за информационните технологии
         
         Налице е необходимост от разработване на дългосрочна и съгласувана стратегия по отношение на съвместно управляваните и използвани ИТ системи в свързаните с митниците области, като се вземат предвид ограничените ресурси и финансовите последици.
         
            Достигане до други органи
         
         Митниците са водещ орган, който отговаря за надзора на международната търговия. По-интегрираният подход към разработването на политиките, включващ съвместни усилия от страна на Комисията и държавите членки, е ключов приоритет с оглед на един по-добре функциониращ митнически съюз. Взаимодействието и координацията между митниците и другите агенции имат решаващо значение от гледна точка на ефективността и могат също така да донесат ползи при усвояването на оскъдните ресурси.
         
            Осигуряване на тясно взаимодействие с търговската общност
         
         В един свят на нарастваща търговска взаимозависимост и обвързаност на веригите на доставки ефективността на митниците се оценява не само въз основа на защитата, която те осигуряват на обществото и публичните финанси, но и въз основа на скоростта, с която обработват законните търговски потоци. Доброто управление на митническия съюз на ЕС изисква активно и систематично взаимодействие между митническите органи и търговската общност на равнище ЕС и държави членки с цел изготвяне на решения, които да са съвместими с бизнес моделите и с международните стандарти.
         
            Повишаване на политическото значение на митниците
         
         Ролята на митниците нарасна значително през последните години с включването на все по-голям брой задачи в области, различни от събирането на приходи и борбата с контрабандата. Важно е този принос да бъде правилно разбран и подкрепен на политическо равнище, включително в рамките на Съвета на министрите, както и от обществеността като цяло. В това отношение следва да започне проучване за по-ефикасно стратегическо използване на работните групи в Съвета, имащи отношение към въпроса за митниците, и тяхното най-подходящо място в рамките на структурата на Съвета.
         Изпълнението на тези приоритети изисква да се укрепи координацията на митническата политика в ЕС. Това ще наложи да се постави „ново начало“ посредством преразглеждане и рационализиране на органите и експертните групи, участващи в реализирането на митническия съюз на ЕС на равнището на Съюза. В съответствие с приложения мандат Групата за митническа политика, която консултира Комисията по въпроси на митническата политика, следва да играе активна роля и да се съсредоточи върху стратегията за бъдещото развитие и върху поетапното оперативно изпълнение.
         
            Биха приветствали приемането на заключения на Съвета относно съобщението за състоянието на митническия съюз на ЕС.